**DIRECȚIA TRANSPORT AERIAN**

 ***Nr. 33094***

 ***Data:................***

**REFERAT DE APROBARE**

În conformitate cu prevederile Legii nr. 21/2020 privind Codul aerian și în scopul reglementării domeniului aviației civile, Ministerul Transporturilor și Infrastructurii, în calitatea sa de autoritate de stat în domeniul aviației civile, emite reglementări specifice privind siguranța în aviația civilă, care au caracter obligatoriu pentru toți participanții la activitățile aeronautice civile și conexe, precum și pentru persoanele care desfășoară activități în zonele supuse servituților de aeronautică civilă.

Autoritatea Aeronautică Civilă Română ( AACR ) este organismul tehnic specializat desemnat conform Legii nr.21/2020 privind Codul Aerian pentru supravegherea punerii în aplicare a reglementărilor aeronautice specifice domeniilor în care deține competențe. Totodată Autoritatea Aeronautică Civilă Română elaborează și propune spre aprobare Ministerului Transporturilor și Infrastructurii proiectele reglementărilor specifice acestor domenii.

Prin adresa nr.26315/19.08.2024 AACR a propus actualizarea cadrului național de reglementare în domeniul certificării personalului tehnic aeronautic civil care nu intră sub incidența reglementărilor europene, prin emiterea unei noi ediții, ediția 4, a Reglementării aeronautice civile române RACR – LPTA ,, Licențierea personalului tehnic aeronautic civil “.

Noua reglementare stabilește cerinţele pentru certificarea naţională a personalului tehnic aeronautic civil, iar prevederile ei se aplică persoanelor fizice care certifică lucrări de întreţinere la aeronavele și componentele acestora menţionate în Anexa I la Regulamentul (UE) nr. 2018/1139 al Parlamentului European și al Consiliului din 04.07.2018, cu excepția aeronavelor motorizate și nemotorizate așa cum sunt acestea definite în Anexa 1 la Ordinul ministrului transporturilor, construcţiilor şi turismului nr. 630/2007 privind modul de reglementare a domeniului aeronauticii civile cu aeronave ultrauşoare din România.

Având în vedere mențiunile de mai sus, am elaborat proiectul de *Ordin pentru aprobarea Reglementării aeronautice civile române RACR – LPTA ,,Licențierea personalului tehnic**aeronautic**civil”****,*** *ediția 4/2024****,*** pe care îl supunem spre aprobare.

Cu stimă,

Director

Mihail IONESCU

 Întocmit,

 Mihai BOCȘE - consilier superior